ตลาดหุ้นเอเชียเขียวยกแผง ขานรับตัวเลขเศรษฐกิจสหรัฐฯ สดใส
ตลาดหุ้นเอเชียเขียวยกแผง ขานรับตัวเลขเศรษฐกิจสหรัฐฯ สดใส โดยตัวเลขขาดดุลการค้าแตะจุดต่ำสุดในรอบ 7 เดือน หลังยอดส่งออกพุ่งทำสถิติสูงสุดเป็นประวัติการณ์
7 มิ.ย. 2561

ผู้สื่อข่าวรายงานว่า ตลาดหุ้นเอเชียเช้าวันนี้ (7 มิ.ย.61) ปรับตัวเพิ่มขึ้นตามทิศทางดัชนีดาวโจนส์ตลาดหุ้นนิวยอร์กที่ปิดทะยานขึ้นแตะระดับสูงสุดในรอบกว่า 2 เดือนเมื่อคืน ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงตัวเลขขาดดุลการค้าที่ลดลงแตะระดับต่ำสุดในรอบ 7 เดือน หลังจากยอดส่งออกของสหรัฐทำสถิติสูงสุดเป็นประวัติการณ์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,748.72 จุด เพิ่มขึ้น 122.99 จุด, +0.54%
ดัชนี SSE Composite ตลาดหุ้นจีนเปิดวันนี้ที่ 3,121.18 จุด เพิ่มขึ้น 6.00 จุด, +0.19%
ดัชนี HSI ตลาดหุ้นฮ่องกงเปิดวันนี้ที่ 31,464.63 จุด เพิ่มขึ้น 205.53 จุด, +0.66%
ดัชนี TAIEX ตลาดหุ้นไต้หวันเปิดวันนี้ที่ 11,228.64 จุด เพิ่มขึ้น 26.81 จุด, +0.24%
ดัชนี KOSPI ตลาดหุ้นเกาหลีใต้เปิดวันนี้ที่ 2,468.26 จุด เพิ่มขึ้น 14.50 จุด, +0.59%
ดัชนี FTSE STI ตลาดหุ้นสิงคโปร์เปิดวันนี้ที่ 3,488.25 จุด เพิ่มขึ้น 20.44 จุด, +0.59%
ดัชนี FBMKLCI ตลาดหุ้นมาเลเซียเปิดวันนี้ที่ 1,779.97 จุด เพิ่มขึ้น 2.84 จุด, +0.16%
ขณะที่ กระทรวงพาณิชย์สหรัฐฯเปิดเผยว่า ตัวเลขขาดดุลการค้าเดือนเม.ย.ของสหรัฐลดลง 2.1% สู่ระดับ 4.62 หมื่นล้านดอลลาร์ ซึ่งเป็นระดับต่ำสุดนับตั้งแต่เดือนก.ย.ปี 2560 โดยได้แรงหนุนจากการส่งออกสินค้าและบริการเพิ่มขึ้น 0.3% สู่ระดับ 2.112 แสนล้านดอลลาร์ ซึ่งเป็นระดับสูงสุดเป็นประวัติการณ์ ขณะที่การนำเข้าสินค้าและบริการลดลง 0.2% สู่ระดับ 2.574 แสนล้านดอลลาร์ในเดือนเม.ย.
นอกจากนี้ นักลงทุนยังจับตาการประชุม G7 ซึ่งจะจัดขึ้นที่แคนาดาในวันศุกร์และวันเสาร์ที่จะถึงนี้ โดยคาดว่าที่ประชุมจะหารือในประเด็นการค้า รวมถึงกรณีที่รัฐบาลสหรัฐประกาศเรียกเก็บภาษีเหล็กและอลูมิเนียมเมื่อสัปดาห์ที่แล้ว ขณะที่นายแลร์รี่ คุดโลว์ หัวหน้าที่ปรึกษาเศรษฐกิจประจำทำเนียบขาว เปิดเผยว่า ปธน.ทรัมป์จะพบปะหารือกับนายเอมมานูเอล มาครอง ประธานาธิบดีฝรั่งเศส และนายจัสติน ทรูโด นายกรัฐมนตรีแคนาดา ในระหว่างการประชุม G7 ครั้งนี้